b'\n_START_ARTICLE_\nMorten Skovsted\n_START_PARAGRAPH_\nMorten Skovsted (f\xc3\xb8dt 18. januar 1967 i Odense) er en dansk sognepr\xc3\xa6st, cand.theol., historiker og desuden kommunikationsuddannet. I en \xc3\xa5rr\xc3\xa6kke var han desuden politisk aktiv i Det Radikale Venstre, hvor han var medlem af hovedbestyrelsen fra 2004 til han forlod partiet 10. marts 2009. Han har v\xc3\xa6ret 1. suppleant til \xc3\x85rhus Byr\xc3\xa5d, folketingskandidat i \xc3\x85rhus Nordkredsen (\xc3\x98stjyllands Storkreds) samt tovholder for partiets retspolitiske arbejdsgruppe._NEWLINE_Som sognepr\xc3\xa6st i Hjortsh\xc3\xb8j-Eg\xc3\xa5 ved \xc3\x85rhus har Morten Skovsted siden 1996 v\xc3\xa6ret en af Folkekirkens markante fornyere. Han etablerede i 1997 folkekirkens digitale konvent, Pastorlisten, hvor 800 pr\xc3\xa6ster dagligt udveksler faglig viden. P\xc3\xa5 samme tid lavede Morten Skovsted hjemmesider til de allerf\xc3\xb8rste sogne og kirkelige organisationer i Danmark. I 1998 inddrog han som den f\xc3\xb8rste computere i konfirmandundervisningen som pilotprojekt for Kirkeministeriet. Morten Skovsted fik i for\xc3\xa5ret 2007 biskop Kjeld Holms tilladelse til at erstatte en m\xc3\xa5nedlig h\xc3\xb8jmesse med en yderst moderne gudstjeneste, kaldet Frirum med gospel, medier og dialog som b\xc3\xa6rende elementer._NEWLINE_Morten Skovsted er gift med forfatter og ph.D. Iben Krogsdal. Parret har sammen fire b\xc3\xb8rn.'